הר טייסים

עמודי הזיכרון עליהם חקוקים שמות נופלי חיל האוויר
עַקּוּר, שנכבש ופונה בשנת 1948 במהלך מבצע דני, על המורדות הדרומיים של הר טייסים]]
טקס יום הזיכרון בהר טייסים (נערך במתכונת מצומצמת של [[התפרצות נגיף הקורונה בישראל), 2020. ניתן לראות מבנה חסר של מטוסי חיל האוויר.]]
הר טייסים בהרי ירושלים נמצא במרכזה של שלוחת הר היורדת מאזור הקסטל מערבה, גובהו 796 מטר מעל פני הים. ההר נמצא בין מושב רמת רזיאל לאיתנים, כשלצדו כביש 395 מעין כרם לאשתאול. שמורת הטבע הר טייסים משתרעת על פני 453 דונם. על המורדות המזרחיים, בערוץ היורד אל נחל צובה, נמצא עין טייסים, מעיין שכבה קטן הנובע מתוך ניקבה אל בריכת אגירה.

==גלעד לחללי חיל האוויר==
בראש ההר נמצא גלעד לחללי חיל האוויר הישראלי והמקום הוא אתר ההנצחה המרכזי של חיל האוויר. הגלעד הוקם מספר שנים לאחר מלחמת העצמאות. הוא בנוי מאבן ירושלמית ובחלקו העליון מנוע מטוס הרוס עם מדחף מעוקם. שרידים אלו הם של מטוס תובלה קל חד מנועי מסוג "נורסמן" שהתפוצץ והתרסק על פסגת דיר עמר, היום הר איתנים הסמוך, ב-10 במאי 1948. המטוס נשלח למשימת הפצצה מן האוויר כסיוע אווירי בכיבוש הכפר בית מחסיר (היום בית מאיר) על ידי חטיבת הראל של הפלמ"ח. הלחימה הייתה במסגרת מבצע מכבי לכיבוש פרוזדור ירושלים. מטוס הנורסמן נשא פצצה ניסיונית חדשה – חבית נפץ במשקל 200 קילוגרמים. צוות המטוס כלל את שני הטייסים יריב שיינבוים ודניאל בוקשטיין, את האלחוטן/צלם אווירי שלמה כהן ושלושה מומחי חימוש, שלמה רוטשטיין, יצחק שקלנביץ וצבי שוסטרמן - כולם נהרגו. נסיבות נפילתו של המטוס עלומות עד עצם היום הזה; שברי המטוס נמצאו בנחל כסלון הסמוך רק לאחר כיבוש האזור ופריצת הדרך לירושלים בספטמבר 1948. תושבים של ח'ירבת אל עומור הסמוכה, מצאו את הגופות בשטח אדמתם וקברו אותם במערה סמוכה. לאחר כמה חודשים, בסיוע תושבים אלה (שבינתיים נעקרו מכפרם ועברו לאבו גוש), משלחת של הפלמ"ח איתרה את המערה, וגופות הנופלים הובאו לקבורה בקבר אחים בקריית ענבים. מספר שנים לאחר מלחמת העצמאות הועברו מנוע המטוס ומדחפו לראש ההר ונקבעו כגלעד. אנדרטה נוספת לצוות מטוס זה ועליה חלק ממנוע המטוס נמצאת במושב גבעת יערים הסמוך.

החל משנות ה-50 הפך הגלעד למקום התכנסות לאנשי חיל האוויר ולמשפחות השכולות לציון יום הזיכרון לחללי מערכות ישראל. בשנת 1999 הוקמו בחורשה סמוך לגלעד עמודי זיכרון בהם מונצחים שמות חללי חיל האוויר מהקמתו ועד היום.

מדי שנה במהלך יום הזיכרון לחללי מערכות ישראל, מתכנסים בהר טייסים נציגי פיקוד החיל, נספחי חילות האוויר הזרים והמשפחות השכולות, לטקס הזיכרון המרכזי של החיל. בטקס זה מתקיים מנהג ייחודי כאשר בו ברגע שנשמעת הצפירה בשעה 11:00 בבוקר, חולף מעל ההר מבנה של מטוסים או מסוקים, כאשר אחד מהרביעייה נפרד מחבריו והשלושה ממשיכים ב"מבנה חסר" לציון זכרם של הנופלים. בנוסף, בסופו של שלב ה״מכין״ בקורס הטיס, עולים פרחי הטיס החדשים במסע לפסגת ההר ושם מתקיים טקס לציון סוף השלב.

== אירועים ==
השרפה בהרי ירושלים באוגוסט 2021 פגעה גם בהר טייסים והעצים באזור כולו נשרפו.

==מקורות ולקריאה נוספת==
* אליעזר (צ'יטה) כהן, צבי לביא, השמים אינם הגבול סיפורו של חיל-האוויר הישראלי, ספרית מעריב, 1990.
* כל מקום ואתר מדריך שלם להכרת הארץ, משרד הביטחון – ההוצאה לאור והוצאת כרטא 1980.
* ד"ר זאב וילנאי, אנציקלופדיה לידיעת הארץ, הוצאת ידיעות אחרונות, 1956.
* יהודה זיו, ילקוט הכזבים של הר טיסים: בין היסטוריה להיסטוריוגרפיה, בתוך: מחקרי יהודה ושומרון כד, תשע"ה, עמ' 191 - 210.

==ראו גם==
* גלעד לחללי טייסת 114
* התרסקות מטוס הנורסמן (1948)

==קישורים חיצוניים==

* [http://www.amutaiaf.org.il/_Articles/Article.asp?CategoryID=12&ArticleID=37 הר טייסים] באתר עמותת חיל האוויר
* [http://www.izkor.gov.il/en_8d46e0b0e519d34f163fd1a3a4959ee9 אנדרטה לזכר לוחמי חיל האוויר שנפלו בעת שירותם, הר הטייסים], באתר "יזכור"
* [https://web.archive.org/web/20131013044735/http://gfn.co.il/index.php?option=com_content&view=article&id=1261 הסיפורים מתחת לשפם/ בעקבות המטוס האבוד] סיפורו של איסר חלמיש על חיפוש שרידי מטוס הנורסמן שנעלם (סיפור המטוס נמצא בסוף המאמר)
* [http://www.inature.info/wiki/שמורת_הר_טייסים שמורת הר טייסים] - מאתר "טבע ונופים בישראל"
* מסלול טיול [https://web.archive.org/web/20120504062048/http://www.nelech.co.il/Track/TrackInfo/3 מהר טייסים לעין טייסים]
* 

==הערות שוליים==

קטגוריה:אנדרטאות חיליות לזכר חללי מערכות ישראל
קטגוריה:חיל האוויר הישראלי
טייסים
הר טייסים
קטגוריה:ישראל: אנדרטאות לאנשי צוות אוויר